
Канон Пресвятей Богородице 
Егоже и от оклеветания, в печалех и напастех сущии да поют 


Песнь 1 


Ирмос: Во глубине постла иногда, фараонитское всевоинство преоруженная 
сила, воплощшееся же Слово всезлобный грех потребило есть: 
препрославленный Господь, славно бо прославися. 


Припев: Пресвятая Богородице, спаси нас. 


Яже всем удобь послушная в скорби и в печали помогающая, 
Богородице Благая, благодать подаждь пети Тя дерзающим, Владычице, 
скорбящих радосте. 

Многобогатную благодать стяжавши, Владычице, дерзновенною Твоею 
молитвою, преславно изми мя от напастей, убогаго раба Твоего, 
скорбящих радосте. 

Слава: От враг видимых и невидимых избави, молимся, к Тебе 
прибегающих Богородице, и разори всяк совет борющих нас. 

И ныне: Отыми поношение человеческое и клеветы наветник от мене, 
Богородице, молю Тя: да усердно славлю Господа, Егоже питала еси. 


Песнь З 


Ирмос: Утверди нас в Тебе, Господи, древом умерщвей грех, и страх Твой 
всади в сердца нас поющих Тя. 


Врагов наветы разори суетныя, Всепетая Богородице: не оскудей 
молитвами Твоими, снабдящи нас, восхваляющих Тя. 

Призри, Чистая, милостивным Твоим оком, и избави мя всякаго навета 
видимых и невидимых врагов, ослепивши зеницы очес их. 

Слава: Злое нападение врагов, яко огнь палящее, ищущих всегда 


1 Т. е. канон следует читать в субботу вечером, под воскресенье. Все каноны 
читаются вечером указанного дня. Слово «молебный» в названии канона означает, что 
Устав предполагает его исполнение на молебне. 

1 


погубити нас, Дево, росою молитв Твоих угаси. 

И ныне: Неугасимая лампадо, заря присносиятельная, нощию мя 
скорбей одержима, просвети молитвами Твоими, рождшая Солнце 
славы, Христа. 


Песнь 4 


Ирмос: Услышах, Господи, глас Твой, егоже рекл еси, глас вопиющаго в 
пустыни, яко возгремел еси над водами многими, Твоему свидетельствуяй 
Сыну, весь быв сошедшаго Духа, возопи: Ты еси Христос, Божия мудрость и 
сила. 


Спасения Тя мост, молитву неусыпну, заступление твердо молим: 
умилосердися и виждь нашу нестерпимую печаль, болезни, скорби, 
страсти, и благопременно посети, Мати Божия, радость скорую 
подающи. 

Не непричастни есмы, Владычице, Твоего заступления в скорбех: 
темже и ныне нам помози вскоре, люте обуреваемым руку простирающи, 
Чистая: буди милостива болезнем нашим, Мати Божия, радость скорую 
подающи. 

Слава: Не уповаша, Владычице, на Тя беззаконнующии, но уповаша на 
язык велеречив, на язык человечь, присно завистно излиявшийся, 
неправедно пролияти кровь искренняго, рыкающе: Ты же, Чистая, 
челюсти их сокруши. 

И ныне: Смири, Владычице, врагов вознесенную выю велеречующих, 
советы и злонравия, и сердца поучающаяся злым на мя по вся дни: 
крепость же и победу подаждь призывающим Тя, Мати Божия, радость 
скорую подающи. 


Песнь 5 


Ирмос: Угль Исаии проявлейся, Солнце из девственныя утробы возсия, во 
тьме заблуждшим, Богоразумия просвещение даруя. 


Молитвеннице неложная, упование христиан, обрадованная, приими 
мольбы от нас, прилежно призывающих и молящихся Тебе. 

Источник Тя жизни сущи, Чистая, безсмертия источающий воды, 
земнороднии познавше, ублажаем. 

Слава: Вооружися на ны лукавно враг, языком, якоже мечем, погубити 
хотя: но Твоею, Богородительнице, крепостию предвари. 

И ныне: Пучину, Чистая, заступлению кто изочтет силы Твоея? Темже 
нас сущих в нужде скоро предвари. 


Песнь 6 


Ирмос: В бездне греховней валяяся, неизследную милосердия Твоего 
призываю бездну: от тли, Боже, мя возведи. 


Целомудрия сущи ходатаица, призывающим Тя ныне явися и от всяких 
избави напастей и бед, Богоневесто. 

Злодейства вражия разори и клеветы неправедныя устави, 
благословенная Пречистая, избавляющи неповинныя от скорби. 

Слава: Лютыми грехи окружени и напастными бедами потопляеми, 

под божественный покров Твой прибегаем, Мати Христа Бога. 

И ныне: Неискусомужно рождши Господа, явися по Рождестве паки 
девствующи: О преславнаго чудесе, в Тебе соделаннаго, Богоневесто! 


Таже: Господи помилуй, трижды. Слава, и ныне 


Седален, глас 2: 


Моление теплое и стена необоримая, милости источниче, мирови 
прибежище, прилежно вопием Ти: Богородице Владычице, предвари и от 
бед избави нас, Едина вскоре предстательствующая. 


Песнь 7 


Ирмос: Да преславное Рождество Твое, Христе, еже от Девы, прообразиши 
яве, неопалимы в пещи отроки сохранил еси, песньми поющия Тебе: отцев 
Боже, благословен еси. 


От благоутробия Твоего, Дево Чистая! решиши бо безмерныя печали и 
напасти призывающим в нужде и обстоянии: темже и ныне помози, 
Благословенная, Тя восхваляющим. 

Покажи скорое Твое заступление, покажи, яко можеши, яко Мати Богу, 
призываем Тя от сердца, со слезами припадающе, скорбь укроти и 
болезнь рабов Твоих вскоре. 

Слава: Уста человеком яко львом лютым, гроба тяжчайше 
отверзошася, горько поглотити мя: но Ты, Богородице, явися надежда 
ненадеющимся и низложи крепость их, Благословенная. 

И ныне: Да узрят врази и постыдятся, да разумеют и видят Твою, еже 
по нам сопротив борющую силу, и в пропасть преисподнюю низложи их, 
Благословенная, надеждо ненадеющихся. 


Песнь 8 


Ирмос: Пещь иногда огненная в Вавилоне действа разделяше, Божиим 
велением халдеи опаляющая, верныя же орошающая, поющия: благословите, 
вся дела Господня, Господа. 


Прибежище наше и миру радование, Богородительнице, 
умилосердитися потщися, и спешно благодать Твою подаждь нам 
оскорбленным, и заступи, Благая, Твоя рабы. 

Совет суетен совещаша люте на ны безбожных сонмища, якоже 
прежде Ахитофел. Но вопием: Твоими молитвами сей разори, низложши 
сих крепость, Богородице. 

Слава: Призывающих Тя, Богородице, от души неложно, во всякой 
скорби и в болезнех различных, и бедах лютых, спешно услыши, 
Владычице, сих избавляющи присно молитвами Твоими. 

И ныне: Да имя Твое, Богородице, на земли славословится, Иже из 
Тебе возсияв, грешником державную надежду и стену Тя дарова: Тобою 
бо всякое дыхание к Богу притекает. 


Песнь 9 


Ирмос: Недоумеет всяк язык благохвалити по достоянию, изумевает же ум и 
премирный пети Тя, Богородице: обаче Благая сущи, веру приими, яко любовь 
веси божественную нашу, Ты бо христиан еси предстательница, Тя величаем. 


Да заградится всяк язык, лукавым поучаяйся: да молчат устна 
льстивая и уста неправедно глаголющая на праведнаго беззаконие, 
гордынею и завистию враждебною вкупе, Богородицы молитвою, и 
святых Христовых. 


Иже в молитвах бодрую, Чистую Богородицу призываем вси болезнию 
и скорбию одержими, взывающе: Владычице Чистая, скоро избави от 
одержащих болезней рабы Твоя присно, яко по Бозе заступницы иныя не 
имамы. 

Слава: Отчаявшихся велие прибежище, обуреваемых тихое 
пристанище Ты еси, Богородице. Темже и мы притекаем, взывающе: да 
не постыдимся, Мати истиннаго Живота, но да благодаряще усердно Тя 
величаем. 

И ныне: Приими, Отроковице Пречистая, божественную песнь, 
воздавающи благодать на Тя надеющимся, и мир испроси Церквам 
присно послати, да христианский всяк язык Тя величает. 


В НЕДЕЛЮ 


Канон похвальнай Пресвятей Богородице" 


Песнь 1 


Ирмос: Во глубине постла иногда фараонитское всевоинство преоруженная 
сила, воплощшееся же Слово всезлобный грех потребило есть, 
препрославленный Господь, славно бо прославися. 


Припев: Пресвятая Богородице, спаси нас. 


Воображься из Тебе по нам Солнце невечернее, Тя словесное Небо и 
светлейшее явственне показа. Темже мя избави страстнаго смрада: яко 
да воспою любовию Тя, Едину Матерь Деву. 

Иже Источник милости Христа, Пречистая, рождши и Едем человеком 
отверзши, двери отверзи ми милости Твоея, Богородице, и даруй 
согрешений прощение, Владычице миру. 

Слава: Клещу, мысленный Угль носившую и человеческое естество 
очистившую, молю Тя, Владычице: многих моих прегрешений скверну 
омый и от оскверняющих страстей избави мя молитвами Твоими. 

И ныне: Моих прегрешений пленицы расторгни, Владычице, Твоего 
Сына и Бога молящи, и томящий мя грех низложи Приснодево: яко да 
воспою Тя всегда Пренепорочная, спасаемь. 


Песнь З 


Ирмос: На камени мя веры утвердив, разширил еси уста моя на враги моя, 
возвесели бо ся дух мой, внегда пети: несть свят, якоже Бог наш, и несть 
праведен паче Тебе, Господи. 


Мглу страстей моих и омрачение отжени зарями молитв Твоих и 
просвети мя, Пречистая Владычице, рождшая возсиявшаго прежде 
денницы Христа, от солнца Солнце незаходимое. 

Прогоняющее оружие грехи и страсти души моея буди, Дево: и покажи 
мя якоже другий рай, безнаветен и соблюден Тобою и приносящ цветы 
Духа. 

Слава: Возставила еси, Пречистая, Твоим Рождеством скинию падшую 
и сокрушенную, Давида Твоего праотца: темже возстави, Богородице, и 
мене, раба Твоего, сокрушеннаго страстьми и прегрешении. 


! Творение Митрофана, митрополита Смирнскаго. 

Краегранесие канона: Митрофан, пою Тя, Владычице Богородице. - Краегранесие 
(акростих) - фраза, составляемая из начальных букв каждого тропаря греческого 
оригинала канона. В настоящем каноне порядок тропарей славянского Октоиха 
изменен для соответствия оригиналу. 

4. 


И ныне: Простерши руку благоутробия, приими мя, Богородительнице: 
и всякаго исхити осуждения к Тебе прибегающего, и Тебе припадающа, 
и призывающаго Твою помощь. 


Песнь 4 


Ирмос: Пою Тя, слухом бо, Господи, услышах и ужасохся: до мене бо идеши, 
мене ищя заблуждшаго. Тем многое Твое снизхождение, еже на мя, 
прославляю, Многомилостиве. 


Квас человеческаго естества нескверный и святый, от негоже прием 
тесто, созда его Зиждитель, и мне страстей скверну омый, и кал 
прегрешений моих очисти. 

Пленицу страстей моих разреши, Владычице, и вериги грехов моих 
расторгни оружием молитв Твоих, Христа рождшая, подающаго 
избавление связанным во аде. 

Слава: Лечбою молитв Твоих Владычице, и пластырем и маслом души 
моея струпы и язвы греховныя ныне исцели, Чистая, яко рождши 
Богоначальную Цельбу естества. 

И ныне: Страсти души моея исцели, омрачившия мя преокаянне: и 
помысл просвети, далече отгоняющи, Чистая, тьмы бесов, оскорбляющих 
мя и по вся дни сети простирающих мне. 


Песнь 4 


Ирмос: Просвещение во тьме лежащих, спасение отчаянных, Христе Спасе 
мой, к Тебе утренюю, Царю мира, просвети мя сиянием Твоим: иного бо разве 
Тебе Бога не знаю. 


От клятвы древния мир яко избавила еси, Владычице, миру 
благословение, Христа рождшая: помышлении безместных избави мя и 
всякия печали, Едина бо еси верных радование. 

Буря люта развращений, духов лукавствия, мою мысль смущает: 
предвари скоро и утиши сию, рождшая всякия твари Единаго Кормчия, 
Христа всесильнаго. 

Слава: Возсияй ми свет покаяния, Богородительнице, во тьме 
погибельней затворенному: даруй руку помощи лежащему и Твоими 
молитвами воздвигни мя, Чистая, творити Божия оправдания. 

И ныне: Окружает бесовский полк град души моея и разпленити зело 
покушается: преславная Владычице, граде всех Царя, огради мя 
столпными стенами, Твоими молитвами, и спаси. 


Песнь 6 


Ирмос: В бездне греховней валяяся, неизследную милосердия Твоего 
призываю бездну: от тли, Боже, мя возведи. 


Яко Жизнь вечную рождши, Пречистая, от тела души моея исходящей, 
смерть Твоими молитвами умертви. 

Стропотныя стези шествовавшаго к правей стези настави, Яже Путь 
жизни рождшая, Христа Бога нашего. 

Слава: Ловит, искушая, мя змий человеконенавистный: сего упраздни, 
Владычице, яко рождши главы Сокрушшаго змиев. 

И ныне: Души моея страсти исцели и печали недоумение победи, Яже 
Бога рождшая на спасение человеком, Пречистая. 


Тоже: Господи помилуй, трижды. Слава, и ныне 


Седален, самоподобен. Глас 2: 


Милосердия сущи источник, милости сподоби нас, Богородице, призри 
на люди согрешившия, яви яко присно силу Твою: на Тя бо уповающе, 
радуйся, вопием Ти, якоже иногда Гавриил, безплотных Архистратиг. 


Песнь 7 


Ирмос: Телу златому премудрыя дети не послужиша и в пламень сами 
поидоша, и боги их обругаша, среди пламене возопиша, и ороси я ангел: 
услышася уже уст ваших молитва. 


Тя дверь ведый мысленнаго Востока, с Небесе явльшуюся, внити в 
Небеса Тобою, Дево, раб Твой молюся: темже приими мя, Владычице, и 
светом настави. 

Смущает ми ум и колеблет душу волна страстей: но рождшая море 
волнующееся повелением Божественным Обуздавающаго, Дево, к 
тишине преложи безстрастия и плотское устави смущение. 

Слава: Не престай, Чистая, молящи от Тебе рождшагося Бога о иже 
верою притекающих к Тебе и просящих избавления, Едина заступнице 
миру, отчаянным надежда и заступление, обуреваемым в лютых присно 
помощь. 

И ныне: На Кресте Христос Сын Твой распенся волею, начала тьмы 
посрами и смертную разруши тлетворную силу: Имже, Владычице 
Пречистая, страстное мое плоти мудрование умертви. 


Песнь 8 


Ирмос: О подобии злате небрегше треблаженнии юноши, неизменный и 
живый Божий образ видевше, среди огня воспеваху: осуществованная да поет 
Господа вся тварь и превозносит во вся веки. 


Водами животными, изсохшее мое сердце греховным пламенем, Ты 
напой, Дево Богородице, во умилении всегда соблюдающи мя, со 
страхом поюща: да поет Господа вся тварь и превозносит Его во веки. 

Божественный Ковчег носивши и Скрижали Завета, неописаннаго 
Сына Твоего Христа, Дево, Слово Божие Пречистое, Сему написатися, 
якоже на дсце души моея сотвори перстом Божиим, Твоими молитвами. 

Слава: Богоделанная скиние, сущая Святаго святых, показавшаго 
древния скинии образ, Архиереа велика внутрь имущи, мое сердце, 
Дево, яви Вышняго и всех Царя Христа скинию святу. 

И ныне: Усечеся от Твоих ложесн, Пренепорочная Владычице, яко от 
горы, честный Камень, и столпы всякия прелести, яко Вседержитель 
Един Всесильный сокруши: Имже ныне образы страстем потреби души 
моея, мысленных враг сокрушивши челюсти. 


Песнь 9 


Ирмос: Яже прежде солнца светильника Бога возсиявшаго, плотски к нам 
пришедшаго, из боку Девичу неизреченно воплотившая, благословенная 
Всепетая, Тя, Богородице, величаем. 


Иже безплотных существа яко Бог составлей, из Тебе Дево 
Отроковице, воплотися. Темже избави мя плотскаго страстей обстояния 
и плотскаго мудрования, Твоего раба Твоими молитвами. 

Правды Солнце, Чистая, Христа возсияла еси, и Небо показася 
пресветло, Имже нощь страстей моих Твоими молитвами разори, и душу 
мою просвети, и сердце мое озари и уясни. 

Слава: Суди, Богородице, и препри лютаго моего сопостата, и от того 
мя оскорбления избави: Судию бо Благаго и Праведнаго родила еси, Иже 
в недрех Божества Осудившаго смерть. 

И ныне: Разрушила еси Евину печаль, Адама Новаго рождши, прежде 
Адамово естество Создавшаго. Темже разреши и моих прегрешений 
рукописание, напастей и скорбей и страстей мя свобождающи. 


В ПОНЕДЕЛЬНИК 
Канон Пресвятей Богородице" 


Песнь 1 


Ирмос: Во глубине постла иногда фараонитское всевоинство преоруженная 
сила, воплощшееся же Слово всезлобный грех потребило есть, 
препрославленный Господь, славно бо прославися. 


Припев: Пресвятая Богородице, спаси нас. 


Похваления Ти присноцветущий венец, егоже прозябе Духом Церковь, 
Чистая, приносит песненно Тебе со архангелом Гавриилом 
Богоневестней, радуяся, поющи и Тя честно венчающи. 

Возделавши живоносный Виноград, Мати Божия Препетая, Христа 
Бога, земле Святая Отча явися паче смысла, Богоблагодатная, и весь 
мир напои пива живоноснаго, Чистая. 

Слава: Волнующагося люте прегрешении всего мира, и потопляемаго, 
родила еси, Пречистая, Бога и Господа всех нас и окормителя Христа, ко 
спасительному пристанищу нас направляюща верно. 

И ныне: Прибежище и спасения граде, вси верно молим Тя, Марие 
Мати Божия, и мили деемся тепле: приими мольбы наша, Твоих верных 
раб, и разреши вся ны от прегрешений осуждения. 


Песнь З 


Ирмос: Утверди нас в Тебе, Господи, древом умерщвей грех, и страх Твой 
всади в сердца нас, поющих Тя. 


Начало отвращения Бога бысть к человеком Евино прельщение: 
Святая же Богородица приведе паки Бога к нам. 

Жизни Тя Сокровище, Препетая, раждает мирови, и радуется 
благочадию славный Иоаким о Тебе, яко неплодными отцы пришедши 
надежда. 

Слава: От Анны радость роду процвете, раждаеши Девою Царя: и 
срадуются Рождеству Твоему жены, разрешшася Тобою клятвы. 

И ныне: Купина в Синаи проображаше Твое, Дево, преславное 
Рождество: ибо огнем Божества не опалися, в ложеснах приемши, 
Чистая. 


Песнь 4 


Ирмос: Услышах, Господи, славное Твое смотрение и прославих, 
Человеколюбче, непостижимую Твою силу. 


' Творение монахини Феклы. 


Иаков Тя яко лествицу боголепно провидяше, Дево, на еяже версе Бог 
утверждашеся. 

Ангельское снитие, еже к нам Слова пришествие Тобою, Пречистая, 
проявися. 

Слава: Утроба Твоя препетая и сосца блаженна, Дево: тех бо ради 
жизнь вси обретохом. 

И ныне: Таинственно воспеваем Тя, Мати Божия, гласами Православия, 
Егоже Церкви соблюдай молитвами Твоими. 


Песнь 5 


Ирмос: Просвещение во тьме лежащих, спасение отчаянных, Христе Спасе 
мой, к Тебе утренюю, Царю мира, просвети мя сиянием Твоим: иного бо разве 
Тебе Бога не знаю. 


Закона и ковчега честнейшу Тя воспеваем, Богородице Марие: ибо 
всех Зиждителя и Бога, яко скрижали, носила еси, Препетая. 

Престол Тя Божия Слова прославляем, Богородице, на немже яко 
Человек Бог седя явися, и бысть херувимов превышши. 

Слава: Разрешила еси, Дево, от горькия работы весь род человечь, и 
свободою Христовою естество женское почтила еси, в Божественнем 
Твоем Рождестве. 

И ныне: Родила еси Сына Дева, и побеждают жены врага яве: темже и 
притекают Отроковице, девство держаще. 


Песнь 6 


Ирмос: В бездне греховней валяяся, неизследную милосердия Твоего 
призываю бездну: от тли, Боже, мя возведи. 


Яже миру радость, Богородице Чистая, радуйся, Тебе, Дево, зовем со 
ангелом верно, Твоея радости сподоби, и печаль нашу разори. 

Радости неотъемлемыя жилище Тя восхваляюще верно, Мати 
Приснодево, Твоея радости сподоби и печаль нашу разори. 

Слава: Небо небес вышшее явилася еси, Богоневестная, Божественною 
Твоею славою: в Тя Бог наш вселився, явися ми. 

И ныне: Ныне естество женское возрадовася, ныне печаль преста, 
радость процвете: яко Мария роди Радость, Спаса Христа Бога. 


Таже: Господи помилуй, трижды. Слава, и ныне 


Седален, глас 2 


Подобен: Милосердия сущи: 
Души моея леность лютую и сердца моего пренемогание, Мати Божия, 
воззревши, исцели молитвами Твоими и спасенных мя части сподоби, 
избавляющи мя тьмы и мучения, яко Едина упование мое и утешение. 


Песнь 7 


Ирмос: Образу златому на поле Деире служиму, трие Твои отроцы небрегоша 
безбожнаго веления, посреде же огня ввержени, орошаеми пояху: благословен 
еси, Боже отец наших. 


Руно иногда Гедеоново, еже на Тя, Чистая, Божия Слова прообрази 
снитие: якоже бо росу, зачатие прият, нетленная Дево. Темже вси Тебе 

зовем: благословен Плод Твоего чрева, Чистая. 

Нова и страшна, и верна и чудна Твоя таинства, Марие, Мати Христа 
Бога нашего: яко Тобою примирихомся еси Богови и Владыце, и со 
ангелы ныне поем: благословен Плод Твоего чрева, Чистая. 

Слава: Иже прежде Гедеон предвествует Тебе, Чистая, Божественное 
Рождество яве: окрин приношает исполнен воды от оцеждения 
руновнаго: весь бо в Тя Божественно вселися, Пречистая: благословен 
Плод Твоего чрева, Чистая. 

И ныне: Рождши Бога и Спаса всяческих Марие, была еси отчаянных 
исправление, грешников обновление, и ненадежных надежда, и поющих 
помощь: благословен Плод Твоего чрева, Чистая. 


Песнь 8 


Ирмос: В пещь огненную ко отроком еврейским снизшедшаго, и пламень на 
росу преложшаго Бога, пойте, дела, яко Господа, и превозносите во вся веки. 


Нов рай нам явилася еси, Пресвятая Богородице, не смертное древо, 
но животное, яко сад, без семене прорастивши Господа, Имже 
безсмертною жизнию питаемся вси. 

Воспевает вся Христова Церковь, Богородице, Твое Рождество, яко 
спасаются грешнии вси и нищии, иже любовию к Тебе прибегающе: 
прииде бо Христос на землю человеки спасти. 

Слава: Свобождается осуждения прабаба Тобою Богородице Дево: и се 
ныне жены страждут по Христе и радуется естество женское, якоже 
первомученица вопиет Фекла. 

И ныне: Никтоже погибе, Чистая, иже веры надежду стяжа к Тебе 
православно, Дево Мати Божия, разве точию завистию отметаяйся, 
Твоему не покланятися образу начертанному. 


Песнь 9 


Ирмос: Яже прежде солнца Светильника Бога возсиявшаго, плотски к нам 
пришедшаго из боку Девичу, неизреченно воплотившая, благословенная 
Всечистая, Тя, Богородице, величаем. 


Приклони ми ухо Твое, Дево Пресвятая, воспевающему верно 
похвальными словесы Твое Рождество: и, яко дары вдовичи, песнь устен 
моих приемши, проси грехов моих прощения. 

Сияет доброта Твоя, блистает чистоты светлость, Чистая, и пресият 
паче сих Твое Рождество: Бог бо, Творец солнца и твари всея, из Тебе 
родися: темже ТЯ вси величаем. 

Слава: Свет Тя чистоты, и жезл девства, и Матерь Божию боголепно в 
песнех поюще, Богородице, со гласом хваления молимся Ти: в девстве 
утверди нас и в чистоте сохрани. 

И ныне: Тело и душу нескверну Богови соблюдши, Чистая, Царь 
восхоте Твоея доброты Христос, и Матерь Своего воплощения показа, 
Марие преславная, спасение мое совершая. 


ВО ВТОРНИК 
Канон Пресвятей Богородице 


Песнь 1 
Ирмос: Грядите людие, поим песнь Христу Богу, раздельшему море и 

наставльшему люди, яже изведе из работы египетския, яко прославися. 


Припев: Пресвятая Богородице, спаси нас. 


Слово моего приобретения отнюд несть к песнословию, Всечистая, яко 
покрывает мя грехов моих тьма: но, о Богородительнице! утесняема 
приими мя. 

Под Твой покров прибегаю, Пречистая, от грех безчисленных в конец, 
и Бога и Владыку благопременна сотвори, Чистая, и спаси мя. 

Слава: Ты мне, Владычице, теплое очистилище, к Тебе прибегая, 
спасуся и приобрящу душевное спасение: можеши бо вся, яко сущи Мати 
всех Бога. 

И ныне: Иже душам льстец, привлече мя в погибельный ров: но мне 
простри державную Твою руку, Богородице Дево, и скоро ко свету 
возведи. 


Песнь 3 


Ирмос: Утверди нас в Тебе, Господи, древом умерщвлей грех, и страх Твой 
всади в сердца нас, поющих Тя. 


Во многия впад разбойники, окаянный, обнажен бых, уязвлен же и 
оставлен: но Ты, Богородице Чистая, не презри мене. 

Обнажи Адама прежде змий, прельстив древом, ныне же удобно 
плени душу мою: молюся Ти, Владычице, ущедри мя. 

Слава: Ныне Тебе моя приношу тайная, истинней Предстательнице 
моей и покрову: яко да сия мне не обличит Сын Твой, на Суде праведнем 
Своем. 

И ныне: Помилуй нас, Чистая, помилуй: ибо от дел спасения отнюд 
несть нам. Темже верою теплою к Тебе вопием: помилуй рабы Твоя. 


Песнь 4 


Ирмос: Пою Тя, слухом бо, Господи, услышах и ужасохся, до мене бо идеши, 
мене ищя заблуждшаго. Тем многое Твое снизхождение, еже на мя, 
прославляю, Многомилостиве. 


Боляща мя неисцельно, Владычице, и обнищавша не презри: но даждь 
ми елей благости Твоея, Дево, и Твоими промышленьми обогати мя, еже 
от Бога златом нетленным. 

Добрых всех обнажихся и лежу во злых, оболкся паче всех древле 
падших: и ныне прежними украси мя и вторых избави, Богоневесто. 

Слава: Блудницу превзыдох в блудех, и мытаря лихоимством всегда, 
словом и изволением: но убо обою покаяние прежде конца стяжати ми, 
Владычице, сподоби. 

И ныне: Водворихся в пустыни печальней, удалихся от Тебе, 
Богородительнице, кто даст ми криле, и полещу, и прииду к Тебе, 
надежди моей, спасающей малодушие мене окаяннаго? 


Песнь 5 


Ирмос: Света Подателю и веков Творче, Господи, во свете Твоих повелений 
настави нас: разве бо Тебе, иного Бога не знаем. 


Яко невечерний Свет от чрева Твоего, Владычице, сущим на земли 
возсиявший, смрадную душу мою озари, Чистая, и отжени всяку мглу 
сердца моего. 

Нощь мя покрывает лютая лукавых моих и злых деяний, но вопию Ти, 
Владычице: настави мя к свету Божественному Твоего Сына и Владыки, 
Всепетая. 

Слава: И мене приими, Чистая, якоже блуднаго сына прият Твой Сын и 
Зиждитель всяческих, вопиющаго с ним: согреших воистину, и спаси мя, 
Владычице. 

И ныне: Уязвившееся мое сердце прилоги лукаваго, Пречистая, яко 
милостива исцели, на Кресте плотию Уязвленнаго неизглаголанно 
рождши. 


Песнь 6 


Ирмос: В бездне греховней валяяся, неизследную милосердия Твоего 
призываю бездну: от тли, Боже, мя возведи. 


В ров греховный впадох, и к незабывающему не взираю Богу, страхом 
одержимь: но к Тебе приметаюся, Богоневесто. 

Покрывшееся люте сердце мое недоведомых прегрешений волною, 
всесильною Твоею молитвою, Богородице Дево, окорми. 

Слава : Красоту мне видети славы Твоея сподоби, егда от плоти моея 
хощу разлучитися, яко утверждение мое, Владычице: да отсюду увем 
оставление. 

И ныне: Напастей и бед и скорбей избави рабы Твоя, Святая 
Владычице, яже к Богу Твоими молитвами, верою к Тебе прибегающия. 


Таже: Господи помилуй, трижды. Слава, и ныне 


Седален, глас 2: 


Тя величаем, Богородице, вопиюще: радуйся, жезле, от негоже 
безсеменно Бог прозябый, погуби на Древе смерть. 


Песнь 7 


Ирмос: Образу златому на поле Деире служиму, трие Твоя отроцы небрегоша 
безбожнаго веления, посреде же огня ввержени, орошаеми пояху: благословен 
еси, Боже отец наших. 


Ныне тщится зияя враг прияти мя во утробу свою: ибо приношает ми 
отвсюду искушения и сети, весь пресекая спех мой: но предваривши, 
избави мя, Дево Мати, от того навета лукаваго. 

Оскверняет и смущает чувствия и ум сопостат, и в ров отчаяния свести 
мя тщится. Темже вопию Ти Единей: прибежище мое, Богоневесто, 
избави мя от руки сего льстиваго. 

Слава: Иже древле три юноши от пещи горящия, Христе мой, 
избавлей, Сам, Слове, и мене мольбами неискусобрачныя Матере Твоея 
от пламене, егоже разжегох безмерными злыми, избави и ороси. 

И ныне: Вещно обрет сердце мое тлитель, умертви е: но Ты мя убо 
силою Божественною одожди, неискусобрачная Мати, и победити ми 
сподоби сего, яко да верою зову Ти: Благословенная, Яже Бога плотию 
рождшая. 


Песнь 8 


Ирмос: В пещь огненную ко отроком еврейским снизшедшаго и пламень в 
росу преложшаго Бога, пойте, дела, яко Господа, и превозносите во вся веки. 

Многими злыми моими погорблен быв люте, множеством тягот, и око 
мое отнюд на небеса не смею возвести, но вопию Ти: помилуй, Едина 
Богородице, мене падшаго. 

В оньже впадох гнев Твоего Сына и Бога, Чистая, избави мя: и в час, в 
оньже хощет творити испытание, буди ми помощь, Пречистая, и от шуих 
козлищ избави мя. 

Слава: Умерщвленнаго мя мысленно от безчисленных моих зол, 
воздвигни Богоневесто Отроковице: и мольбою Твоею избави мя от 
всякия прелести душетленнаго врага и убийцы. 

И ныне: Злонеисправленная душе, како очернила еси зле первую 
доброту? Како отвергла еси вся, яже к Зиждителю Твоему, обеты и 
прияла еси злобная? Но гряди и притецы благочестно к Богородице. 


Песнь 9 


Ирмос: От Бога Бога Слова, неизреченною мудростию, пришедшаго обновити 
Адама, ядию в тление падшаго люте, от Святыя Девы неизреченно 
воплотившагося нас ради, вернии единомудренно песньми величаем. 


Делы тяжкими чувства оскверних воистинну, и всего студодеяния 
исполнен есмь: но очисти убо, Пречистая, время мне испрошающи 
благоумиления, да непрестанно Тя величаю. 

Ты мя, Богородице, оправдай, егда явятся дела сокровенная коегождо 
яве, имаши бо воистину силу: и тьмы мя избави и во стране учини света 
молитвами Твоими, идеже есть радость неизглаголанная. 

Слава: Молю Тя, Слове, прежде пришествия конца покаяние ми даруй 
теплое, и умиление слезам, целомудрие вкупе и смирение, и любовь 
Божественную, и стаду Твоему устроение, мольбами рождшия Тя. 

И ныне: Умных же и чувственных преминувши, Дево, славою и честию, 
разве Бога, не омерзи мене, преминувшаго в прегрешениих ветхих же и 
новых человек, согрешших на земли: но Твоею молитвою спаси мя. 


В СРЕДУ 


Канон молебный Пресвятей Богородице 


Песнь 1 


Ирмос: Грядите, людие, поим песнь Христу Богу, раздельшему море и 
наставльшему люди, яже изведе из работы египетския, яко прославися. 


Припев: Пресвятая Богородице, спаси нас. 


Иже благочестно Тя, Чистая, сущую Богородицу исповедающаго 
душею и усты, от лютых бед, и недуг и прегрешений ныне спаси, 
Пречистая. 

Всю в Тебе благодатей бездну лежащу уведехом: темже прибегающе, 
Богородице, усердно к покрову Твоему Божественному, спасаемся. 

Слава: О нас, Тя поющих, Пречистая, моли Воплощеннаго от пречистых 
Твоих и честных кровей, избавитися от прегрешений и болезней горьких. 

И ныне: Тя похвалу, вернии, вси стяжахом, прибежище и утверждение 
и радование, и душам спасение, надежду же и стену, Богоблагодатная. 


Песнь З 
Ирмос: Утверди нас в Тебе, Господи, древом умерщвей грех, и страх Твой 


12 


всади в сердца нас поющих ТЯ. 


Молитвами Твоими, Чистая, Бога, Егоже родила еси, подаждь 
благопременна Твоим рабом, притекающим к покрову Твоему, и верно 
кланяющимся Твоему Рождеству. 

Глаголы моея молитвы услыши, Дево, из глубины моего сердца, яже 
приношу Ти, Препетая, и от страстей и напастей спаси мя. 

Слава: Всю мою жизнь окорми, Дево, упование мое и 
предстательнице, искушений и наития' избавляющи, и нужных? 
Богоневесто. 

И ныне: Премудрость Божию ипостасную на руку яко носивши, 
Богомати, от неведения и заблуждения избавитися нам молися. 


Песнь 4 


Ирмос: Услышах Господи, славное Твое смотрение, и прославих, 
Человеколюбче, непостижимую Твою силу. 


Язвам моим душевным и плотским сквернам, Яже Бога рождшая, 
Владычице, разрешение подаждь. 

Оскверненнаго мя страстьми, и помышлении, и жития треволнении, 
упованием, Дево, и верою утверди. 

Слава: От наития избави мя, Мати Божия, и бури, и бед Твоими 
молитвами, Едина Препетая. 

И ныне: Обуреваема волнами житейскими, исхити, Дево, к Твоему 
пристанищу наставляющи мя. 


Песнь 5 


Ирмос: Света Подателю и веков Творче, Господи, во свете Твоих повелений 
настави нас: разве бо Тебе, иного Бога не знаем. 


Оружие непобедимое имуще на различная искушения вражия, всякаго 
озлобления избавляемся яве, иже Тя Богородицу Чистую ведущии. 

Закона исполнение, вышшая херувим, родила еси Божия Слова 
воплощенна, Сына Единородна: Егоже о рабех Твоих умоли. 

Слава: Всяческих Творца на руку Твоею, Чистая, носящи, Сего нам 
Твоими молитвами благопременна давай, ныне всем сердцем к Тебе 
прибегающим. 

И ныне: От утеснения и болезни души, мольбу приношу Ти, окаянный: 
щедрот Едина рождшая виновное Слово, ущедрив, спаси мя. 


Песнь 6 


Ирмос: В бездне греховней валяяся, неизследную милосердия Твоего 
призываю бездну, от тли, Боже, мя возведи. 


Спасения пристанище ведый Тя, плавая многопечальнаго жития море, 
призываю, Владычице: окормительница души моей буди. 
Обнажихся одежды целомудрия моего, озлоблен быв, но, Мати 
Приснодево, Бога рождшая, радости одежду подаждь ми. 
Слава: Чистаго жития отпадох, в лености жив, страстный: но возведи, 
Благословенная Владычице, повелением Сына Твоего сочтавши?. 
И ныне: Милости Твоея, Богородице, сподоби мя, Премилостиваго 


1 Нападения бесовского. 
2 Трудных, печальных (обстоятельств). 
3 Т. е. сочетав снова чистому житию. 

Слова порождшая, Своею кровию от тли человеки избавльшаго. 


Таже: Господи помилуй, трижды. Слава, и ныне 


Сеадлен, глас 2. 


Подобен: Божественнаго быхом: 
Божественнаго мя входа, Чистая, сподоби, молитвами Твоими, 
Приснодево, и соузы лютых страстей расторгши, пламене будущаго мя 
свободи. 


Песнь 7 


Ирмос: Образу златому на поле деире служиму, трие Твои отроцы небрегоша 
безбожнаго веления, посреде же огня ввержени, орошаеми пояху: благословен 
еси, Боже отец наших. 


На Кресте пригвождься, Иже из Тебе воплотивыйся, 
Богородительнице, Адамово раздра рукописание: Егоже ныне, Дево, 
моли всякия злобы избавитися верою зовущим: благословенная, Яже 
Бога плотию рождшая. 

Надежда благая, заступница же верных еси, Владычице: и ныне 
молимся Тебе даровати милости пучину всем на Тя надеющимся и 
зовущим Ти: благословенная, Яже Бога плотию рождшая. 

Слава: Тьмою лютою жития объят быв, соскорбящаго и сболезнующаго 
не обретох: Твоею, Дево, светлостию разреши тьму прегрешений, и 
озари пети Тебе, Благословенная, Яже Бога плотию рождшая. 

И ныне: В красную одежду спасительных заповедей крещением 
одеявся, очерних леностию, окаянный, ныне же к Тебе притекаю, Дево, 
во одежду прося спасения Тобою паки облещися. 


Песнь 8 


Ирмос: В пещь огненную ко отроком еврейским снизшедшаго и пламень в 
росу преложшаго Бога, пойте дела яко Господа, и превозносите во вся веки. 


Изнемогает мой ныне ум, во глубину впад безчестия, яко отвсюду 
различными объят есмь злыми: но Ты, Дево, исцели, безстрастия светом 
одеявши. 

Столп крепости тверд, и степень, и хранительницу, и заступницу 
стяжавше Тя верою, спасаемся ныне, поюще Рождество Твое, Пречистая, 
и превозносяще его во вся веки. 

Слава: Безсмертия зарю, и источник вемы Тя, Богородице, яко 
рождшую Слово безсмертнаго Отца, вся от смерти избавляющее 
превозносящия Его во вся веки. 

И ныне: Струи исцелений нам всегда верным, Чистая, источаеши, 
Егоже независтную благодать вземлюще, воспеваем Рождество Твое, 
Чистая, и превозносим во вся веки. 


Песнь 9 


Ирмос: От Бога Бога Слова, неизреченною мудростию, пришедшаго обновити 
Адама, ядию в тление падшаго люте, от Святыя Девы неизреченно 
воплотившагося нас ради, вернии, единомудренно песньми величаем. 


Богоблаженная Отроковице, надежду мою всю усердно возложих на 

Тя: спаси мя, Мати истиннаго Живота, и пищи присносущныя насытитися 
моли, Чистая, верою Тя и любовию песньми величающему. 

Явльшися, Дево, Дверь Божественнаго Света, души моея мглу светом 
Твоим невещественным и блистании озари, и от вечнаго огня избавитися 
ми сподоби Чистая, ходатайствы Твоими: яко да непрестанно величаю 
Тя. 

Слава: Болящия зрящи душею и телом, и вверженныя в страсти 
лютыя, благоутробием Твоим, Владычице, исцеливши разреши, иже 
ныне стужаемыя печальми: да верою и любовию Тя песньми величают. 

И ныне: Во чрево Твое вселися, Егоже из Чрева превечный Отец роди 
Сына, совершен бысть Человек, и источник благодатей Тя, Богомати, 
показа нам, верно кланяющимся несказанному Твоему Рождеству. 


В ЧЕТВЕРТОК 


Канон молебный Пресвятей Богородице 


Песнь 1 


Ирмос: Во глубине постла иногда, фараонитское всевоинство преоруженная 
сила, воплощшееся же Слово всезлобный грех потребило есть, 
препрославленный Господь, славно бо прославися. 


Припев: Пресвятая Богородице, спаси нас. 


Яко красную, яко предобрую всю, яко непорочную в женах, Бог Тя 
избра, и во утробу Твою вселися непорочную: Егоже моли, 
Всенепорочная, порока грехов избавите вся поющия Тя. 

Псаломски, Чистая, одесную, якоже Царица, от Твоея утробы 
возсиявшаго Царя предста: Егоже моли, Всенепорочная, да деснаго 
предстателя покажет мя в День воздаяния. 

Слава: Пресохшее естество человеческое безместными делы, рождшая 
Дождь Небесный, вся обнови: темже молюся, души моея бразду 
изсохшую покажи плодоносну, Богоневесто. 

И ныне: Умертвившеся садом разума, древом же жизни, Чистая, к 
жизни вечней призвани быхом, от Тебе, Богородице, процветшим паче 
смысла Христом Богом: Егоже со дерзновением моли спастися душам 
нашим. 


Песнь З 


Ирмос: Процвела есть пустыня, яко крин, Господи, языческая неплодящая 
церковь, пришествием Твоим, в нейже утвердися мое сердце. 


Облечеся в мя человека, от чрева Твоего прошед Творец, Пречистая, 
нетления одежду даруя обнажшемуся многими злодействы. 

Пречестное родила еси Бога Слово, Владычице: Егоже прилежно моли 
ущедрити смиренную мою душу, сладостными безчестии сетующую. 

Слава: Язвы исцели души моея, Пречистая, и смиренное сердце мое, 
огорченное ядом змииным, действенною Твоею лечбою уврачуй. 

И ныне: Яко Мати, имущи дерзновение, Владычице, к Сыну Твоему, 
проси помощь озлобленным людем, беззаконных же низложи шатание. 


Песнь 4 


Ирмос: Пришел еси от Девы, не ходатай, ни ангел, но сам, Господи, 

воплощься, и спасл еси всего мя человека. Тем зову Ти: слава силе Твоей, 
Господи. 


Каплю ми умиления одожди, Владычице, отъемлющи весь сердца 
моего вар, и печаль мою, и пакостныя прилоги отгоняющи. 

Оружием мя сластным уязвлена и лежаща в ранах, Пречистая, не 
презри, но исцели копием и кровию распеншагося Сына Твоего и Бога 
нашего. 

Слава: Обогащенная Владычним всяким зданием, люте мя обнищавша, 
благодати Божественныя сподоби: яко да величаю Тя, яко благую мою 
заступницу, Всенепорочная. 

И ныне: Возсия из утробы Твоея, Отроковице неискусобрачная, Отчая 
Заря Христос, и просвети вселенную, распинаемь, и бесовскую тьму 
потреби. 


Песнь 5 


Ирмос: Ходатай Богу и человеком был еси, Христе Боже: Тобою бо Владыко, к 
Светоначальнику Отцу Твоему от нощи неведения, приведение имамы. 


Путь жизни рождшая, Пречистая, настави мя ныне на путь правый, в 
безпутие и в брег лютых падений безсловесно низриновеннаго. 

Устранся без ума от разума Божия, блудно пожих, во стране дальней 
страстей заблудив: но возвращши, Дево Чистая, спаси Твоим утешением. 

Слава: Водами Твоими животными напой раба Твоего, пламенем 
разжигаемаго греховным, и опаляемаго прилоги бесовскими, Дево Мати 
Пречистая. 

И ныне: Се во чреве Богородице Пречистая, Христа Бога паче слова 
имела еси, якоже Исаиа провозгласи, и паче естества Сего, 
Богородительнице, родила еси. 


Песнь 6 


Ирмос: В бездне греховней валяяся, неизследную милосердия Твоего 
призываю бездну: от тли, Боже, мя возведи. 


Не яви мене бесом в радость на судищи будущем, Владычице: но 

благопременно воззревши на мя, Судию и Сына Твоего умоли. 

Помыслы прогневав Тя, Господи, и лукавыми и нечистыми моими 
деяньми, в молитву привожду Ти Матерь Твою, ущедрив, спаси мя. 

Слава: Осуждения избави мя, Владычице, самоосужденна суща 
прегрешеньми, яко Судию рождшая и Бога всяческих, Препетая. 

И ныне: Иисуса Спаса моли, Егоже паче естества плотию родила еси, 
Дево Мати Пречистая, избавитися от бед рабом Твоим. 


Таже: Господи помилуй, трижды. Слава, и ныне 


Седален, глас 2. 


Подобен: Милосердия сущи: 

Дева и Мати Твоя, Христе, на Древе зрящи Тя мертва простерта, 
плачущи, горько глаголаше: Сыне Мой, что странное сие таинство, всем 
даруяй жизнь вечную, волею на Кресте како умираеши смертию 
поносною? 

Песнь 7 


Ирмос: Богопротивное веление беззаконнующаго мучителя высок пламень 
вознесло есть: Христос же простре благочестивым отроком росу духовную, Сый 
благословен и препрославлен. 


Крепость моя и пение, и спасение, и твердое заступление, и стена 
непобедима сущи, Владычице, борющия мя бесы победи, присно ищущия 
умертвити мя. 

Бога воплощши девическими Твоими кровьми, обожила еси, Дево, 
человечество: темже молюся Ти страстьми оскверненнаго мя и 
растленнаго вражиими коварствы избави молитвами Твоими. 

Слава: Пещь прообразоваше Рождество Твое, Всенепорочная, отроки 
бо не опали, якоже ни ложесна Твоя Огнь непостоянный: темже молим 
Тя, избави рабы Твоя огня вечнаго. 

И ныне: Пречистое зачатие и нетленное Рождество, Ты Едина явила 
еси, девою пребывши: Христа бо заченши, Чистая, над всеми Бога, 
Человека бывша, верным на спасение и избавление. 


Песнь 8 


Ирмос: Пещь иногда огненная в Вавилоне действа разделяше, Божиим 
велением халдеи опаляющая, верныя же орошающая, поющия: благословите, 
вся дела Господня, Господа. 


Ревнуй добрым, злых удальшися, попечением Божественных деяний, 
душе моя, молящуюся о Тебе Богородительницу и всех непостыдную 
имущи заступницу, яко милостиву и благолюбиву. 

Разрешила еси соуз человеческий древняго осуждения: темже молю 
Тя, Богородительнице, разреши всяк соуз злобный сердца моего, 
связавши мя, Пречистая, Божественною любовию Зиждителя. 

Слава: Славы Отчую Зарю рождши, Богородице, безславием 
прегрешений сетующее сердце мое уясни и славы присносущныя 
покажи мя причастника, яко да верою славлю Тя. 

И ныне: Явися нам из Тебе, Богородительнице, правды истинное 
Солнце, просвещая всяческая лучами Божества, воплощся Вышний, 
Егоже песнословим. 


Песнь 9 


Ирмос: Безначальна Родителя Сын, Бог и Господь, воплощся от Девы, нам 
явися, омраченная просветити, собрати расточенная: тем всепетую Богородицу 
величаем. 


Вкусив Адам снедь, примесную смерти, от древа горесть объят: на 
Древе же пригвождься, Сын Твой, Пречистая, сладость безсмертия 
источи: сего ради Тя восхваляем. 

Царица еси, Царя Христа и Господа паче слова рождши, разоршаго 
адова царства: Егоже прилежно моли, Отроковице, вышняго Царствия 
сподобити вся чтущия ТЯ. 

Слава: Ублажи, Владычице, смиренное сердце мое, озлобленное 
сластными затворы, яко Благаго Родительница, и Благая сущи вся: и к 
покаянию мя благих дверей введи. 

И ныне: Мертв быв на Крест возносимь, сим уморивый змия. Темже 
зову Ти: умерщвленную душу мою лукавыми делы, помилуй, Слове, и 
оживи молитвами Рождшия ТЯ. 

В ПЯТОК 


Канон молебный Пресвятей Богородице 


Песнь 1 


Ирмос: Грядите, людие, поим песнь Христу Богу, раздельшему море, и 
наставльшему люди, яже изведе из работы египетския, яко прославися. 


Припев: Пресвятая Богородице, спаси нас. 


Жизни источник еси, Дево Мати Чистая, Начальника и Господа 
рождши, Жизнь всяческих, орошающи верою славословящия ТЯ. 

Тя утверждение и предстательницу, обогащшеся, имамы, иже 
Богородицу, Пречистая, исповедающии Тя, от треволнения жития, 
Всенепорочная Дево, спасаемся. 

Слава: Яже Источник безсмертия рождши, уязвленаго мя страстьми, 
Отроковице, исцели и огня вечнаго исхити, Едина Богоблагоданая. 

И ныне: Яже верным прибежище, Приснодево, державная помощь 

притекающим Ти, от всякия нужды и вреда сопротивнаго нас спаси. 


Песнь 3 


Ирмос: Утверди нас в Тебе, Господи, древом умерщвлей грех, и страх Твой 
всади в сердца нас, поющих Тя. 


Златую яко воистинну кадильницу, и стамну манны, и Божественную 
гору, и палату прекрасну Божию, Тя, Дево, именуем. 

Церковь и священное жилище Слова сущи, Богородице, прегрешений 
очищение буди мне присно, Пресвятая Дево. 

Слава: Ни язык землен, ни ум безплотных возможет Рождество Твое 
сказати: паче естества бо и смысла, Богородице, Зиждителя родила еси. 

И ныне: Утверждение буди и прибежище и покров, Дево 
Богородительнице, верою к Тебе прибегающим, и Божию Тя Матерь 
исповедающим. 


Песнь 4 


Ирмос: Услышах, Господи, славное Твое смотрение, и прославих, 
Человеколюбче, непостижимую Твою силу. 


Тя, Богородице, стяжахом христиане помощь велию, от лютых бед нас 
исхити. 

Неискусобрачная Владычице, Яже Бога во утробе заченши, напастей и 
печалей всех нас избави. 

Слава: Непобедимую стену Тя и державную надежду Богородице, 
вернии стяжахом в напастех Чистая. 

И ныне: Молитву Твою, Владычице, яко тверд степень стяжавше, 
различных скорбей избавляемся. 


Песнь 5 


Ирмос: Света Подателю и веков Творче, Господи, во свете Твоих повелений 
настави нас: разве бо Тебе, иного Бога не знаем. 


Воплощенна из Тебе, Богородительнице, вернии познахом, без семене 
Сына рожденна, Бога истинна, и Человека естеством: темже Тя славим. 
Под кров Твой и заступление, Пречистая, вернии всегда прибегающе 

верою, избавляемся Тобою, Богородице, всякаго тяжкаго нашествия. 
Слава: Избави нас от напастей и бури помышлений, Пречистая, 
всякаго гнева, всякаго греха, глада же и губительства, и вечнаго, Дево, 
мучения. 
И ныне: Заступница наша и спасение и надежда, Владычице, христиан 
сущи, спаси любовию Тя присно верно воспевающих, Дево Всепетая. 


Песнь 6 


Ирмос: В бездне греховней валяяся, неизеледную милосердия Твоего 
призываю бездну: от тли, Боже, мя возведи. 


Иже волею вся содеваяй, в ложесна Неискусобрачныя волею вселився, 
тлею болящия нетлением обогатив, яко Милосерд. 

Вышша Вышних Сил и святейша еси, Всенепорочная, паче естества 
вмещши невместимое Слово в ложесна Твоя. 

Слава: На пути жития заблужденнаго мя и безпутием часто падающа 
во гресех, Владычице, к покаяния стезям настави. 

И ныне: Не презри, Чистая, мольбы наша, на Тя положших надежду 
раб Твоих: прибежище бо, Владычице, и душам очищение еси. 


Таже: Господи помилуй, трижды. Слава, и ныне 


Седален, глас 2: 


Слово без семене зачала еси, Сына же Единаго Христа родила еси: Ты 
бо роди ново Отроча, Зиждителя Твоего. Тем Тя, Богородице, величаем. 


Песнь 7 


Ирмос: Образу златому на поле Деире служиму, трие Твоя отроцы небрегоша 
безбожнаго веления, посреде же огня ввержени, орошаеми пояху: благословен 
еси, Боже отец наших. 


Отцу соестественна разумнаго Сына, силою Духа Пресвятаго 
воплотила еси, Богоблагодатная Владычице. Сего убо непрестанно моли 
ущедрити поющия: Благословенная, Яже Бога плотию рождшая. 

Дево Чистая, неискусобрачная, Святая Благословенная, падающих 
исправление, согрешающих избавление: спаси мя, блуднаго, спаси, Сыну 
Твоему зовуща: Благословенная, Яже Бога плотию рождшая. 

Слава: Пристанище твердо, предстательница страшна и стена 
необорима в нуждах бедствующим и обуреваемым в печали, и яже к 
Сыну Твоему молитвами, Богородице, сущи, от многообразных 
искушений спаси рабы Твоя. 

И ныне: Яже Едино упование и помощь верных, Богородительнице, 
потщися помощи рабом Твоим, погружаемым скорбьми, отвсюду 
недоумеемым, и в болезнех сущим, и прибегающим к Тебе любовию 
души. 


Песнь 8 


Ирмос: В пещь огненную ко отроком еврейским снизшедшаго и пламень в 
росу преложшаго Бога, пойте дела, яко Господа, и превозносите во вся веки. 


Живый сущий источник, яко Воду жизни рождши, душу мою, 
истаявшую греха пламенем, Дево Богородице, ороси, да Тя славлю во 

вся веки. 

Умерщвленных и к персти смертней и тленней сведенных, возставила 
еси Едина, Начальника жизни рождши, Христа Бога нашего, Владычице, 
Дево Чистая и Благословенная. 

Слава: Избави мя, Владычице Чистая, вечнаго огня и осуждения, и 
изми мя от человек злотворящих и ищущих запяти! мне: яко да ублажаю 
Тя присно, Юже вся тварь Божественне ублажает. 

И ныне: В подобии плоти Пребожественный из Тебе виден бысть, 
Чистая Дево: Егоже непрестанно моли помиловати нас, в злобе живущих 
и трепещущих вечнующаго мучения. 


Песнь 9 


Ирмос: От Бога Бога Слова, неизреченною мудростию, пришедшаго обновити 
Адама, ядию в тление падшаго люте, от Святыя Девы неизреченно 
воплотившагося нас ради, вернии, единомудренно песньми величаем. 


Человеколюбия Божественнаго сподоби мя, Отроковице, Яже Едина 
Человеколюбца Бога плоть от Тебе взаимовавша, и неизглаголанно 
рождшая, избави мя будущаго пламене и муки всякия, любовию Тя 
славящаго. 

Яко крепкую заступницу, яко надежду и стену и основание, и покров 
тверд, и непобедимо утверждение, и небурно пристанище, и 
единодержавное прибежище стяжавше Тя, вси спасаемся, Препетая. 

Слава: Светородительнице Дево, души моея облаки отжени: и подай 
чисто узрети Владычице, спасительную доброту, возсиявшую 
неизглаголанно из Твоея Пресвятыя утробы, во свет языков, Препетая. 

И ныне: Свет рождшая Божественный, многими страстьми наведения 
помраченное сердце мое, и помысл очуждающих, просвети, Отроковице, 
каплю ми подающи присно слез, скверны греха, Дево, очищающую ми. 


6 Препятствовать на пути. 

